
asupra propunerii legislative privind statutul personalului didactic
 (Pl. x. 278/2009)


1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 278 din 10 iunie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind statutul personalului didactic.
Pentru întocmirea raportului, Comisia a analizat avizul Comisiei juridice,  de disciplină şi imunităţi, avizul Consiliului Legislativ şi avizul Consiliului Economic şi Social.

Propunerea legislativă are reglementează funcţiile, competenţele, responsabilităţile, drepturile şi obligaţiile specifice personalului didactic şi didactic auxiliar, precum şi ale celui de conducere, de îndrumare şi de control din sistemul de învăţământ românesc. Totodată, stabileşte condiţiile şi modalităţile de ocupare a posturilor şi funcţiilor didactice, didactice auxiliare, a funcţiilor de conducere, de îndrumare şi de control, sistemul de perfecţionare şi de evaluare şi criteriile de normare şi de salarizare, de acordare a distincţiilor şi a premiilor, de aplicare a sancţiunilor. 


2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 22 deputaţi, din totalul de 31 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi:  doamna Oana Adriana Badea – secretar de stat în cadrul Ministerului Educaţiei, Cercetării şi Inovării; domnul Cristian Mihai Adomniţei – deputat. 


4. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


5. În urma dezbaterii, în şedinţa din 17 iunie 2009, Comisia a propus, cu 15 voturi pentru, 4 voturi împotrivă şi 3 abţineri, respingerea propunerii legislative, din următoarele motive:


- această propunere legislativă, împreună cu propunerea legislativă privind învăţământul preuniversitar şi cea privind învăţământul superior nu creează un cadru de ansamblu coerent pentru sistemul de învăţământ românesc;


- propunerea legislativă nu este corelată suficient cu Codul Muncii, respectiv cu proiectul salarizării unice a personalului din sectorul bugetar;


- nu asigură reproiectarea într-o concepţie corespunzătoare a nevoilor actuale, a funcţiilor, competenţelor şi responsabilităţilor personalului didactic;


- propunerea legislativă nu respectă normele de tehnică legislativă în ceea ce priveşte structura, gruparea articolelor în funcţie de tematica acestora şi nu conţine studiul de impact; 

- propunerea legislativă nu este în concordanţă cu obiectivele stabilite prin Programul de guvernare pentru perioada 2009 – 2012, pentru domeniul învăţământ, aprobat de Parlament.

